***Projekt za poticanje čitanje i promicanje kulture čitanja - Natjecanje u znanju i kreativnosti „Čitanjem do zvijezda“ kao izvannastavna aktivnost***

**Naziv aktivnosti**: Projekt za poticanje čitanje i promicanje kulture čitanja - Natjecanje u znanju i kreativnosti „Čitanjem do zvijezda“

**Voditelj:** knjižničar/ka u osnovnoj školi

**Ciljevi aktivnosti**: Potaknuti učenike na čitanje s razumijevanjem, istraživanje, otkrivanje i kreativno stvaranje, jer je učenje na takav način najučinkovitije. Potaknuti timski rad, ali i individualni napor. Unaprjeđenje životnih vještina i sposobnosti učenika. Probuditi u učenicima želju za nadmetanjem, kreativnost i zdrav natjecateljski duh, razvoj kritičkog mišljenja i stava te stvaranje čitateljskog ukusa kod učenika.

**Način realizacije aktivnosti:** Natjecanje se provodi u dvije kategorije: ispit znanja iz zadanih knjiga koje povezuje jedna tema i izrade plakata na zadanu temu, a prezentira se usmeno. Na školsko natjecanje prijavljuje se neograničeni broj učenika koji pišu individualni test, a najbolja tri učenika čine ekipu škole na županijskoj i nacionalnoj razini natjecanja. Pitanja sastavlja posebno ispitno povjerenstvo i ona su njezin autorski rad. Razvoj retoričkih i kreativnih vještina, istraživačko učenje iz različitih izvora (pisanih i elektroničkih), putovanja, sudjelovanje na radionicama, književnim susretima i sličnim aktivnostima važni su rezultati sudjelovanja u ovoj izvannastavnoj aktivnosti.

**Osnovna namjena aktivnosti:** Za učenike viših razreda osnovne škole zainteresirane za dodatno čitanje nelektirnih knjiga, natjecanje i kreativni rad na plakatu koji predstavlja prikaz zadanog književnog djela. Aktivnost je namijenjena učenicima s intrinzičnom motivacijom za dodatno čitanje, istraživačko učenje i kreativno izražavanje.

**Vremenik aktivnosti:** kolovoz/rujan – odluka o sudjelovanju u aktivnosti, razgovor s ravnateljem i uvođenje aktivnosti u Godišnji plan i program rada škole i Kurikulum škole. Prijava za sudjelovanje, narudžba i nabava knjiga, kontakt s voditeljem projekta, obavještavanje i poziv zainteresiranim učenicima, upute učenicima; listopad/studeni – čitanje knjiga, pravljenje bilježaka, istraživački rad, vođenje učenika u njihovom radu, usmjereno čitanje; prosinac – ponavljanje i utvrđivanje pročitanog, izrada plakata, pomoć i vođenje učenika u njihovom kreativnom radu, pripreme za školsku razinu natjecanja, provedba školske razine natjecanja, izvješće i slanje rezultata voditelju projekta; siječanj/veljača – stvaranje ekipe za županijsku razinu natjecanja, ostali učenici pomažu i dalje istražuju zadanu temu i knjige, izrada plakata, školsko natjecanje u kategoriji plakata; veljača – rad s učenicima na pripremi za natjecanje, pojedinačno i u grupi, priprema usmenog izlaganja u kategoriji plakata, sudjelovanje na županijskom natjecanju; ožujak/travanj – predstavljanje knjiga i natjecanja učenicima u školi, predstavljanje plakata, motiviranje ostalih učenika za čitanje nelektirnih naslova, izrada plakata, panoa, referata, priprema za nacionalnu razinu natjecanja; svibanj – priprema za nacionalnu razinu natjecanja, sudjelovanje na nacionalnoj razini natjecanja; lipanj – pisanje izvješća i promocija aktivnosti na školskoj i lokalnoj razini.

**Troškovnik:** Sredstva za nabavu knjiga za natjecanje, ispis testova i pohvalnica, cca 3.000,00 kn.

**Način vrjednovanja aktivnosti:** Broj učenika koji sudjeluju u aktivnosti, postignuti rezultati na svakoj pojedinoj razini natjecanja, prezentacija aktivnosti na Učiteljskom vijeću, na web stranici škole i u medijima, dodjela priznanja učenicima i mentoru na razini škole u slučaju izvrsnog rezultata na županijskoj i nacionalnoj razini natjecanja.

**Bodovanje za napredovanje:** Mentori koji žele da im se boduje uključivanje u projekt, Natjecanje u znanju i kreativnosti „ Čitanjem do zvijezda“ trebaju uključiti u izvannastavnu aktivnost te voditi Dnevnik rada izvannastavnih aktivnosti koji treba sadržavati Plan i program rada te popis učenika koji su uključeni u projekt.